БжезмыIахэр
БжезмыIахэр пызогъаплъэ уэшхым,
Къемышхарэ, сызыгъэнэщхъейм.
Бжьыхьэ жэщу ар си пщIыхь
къыхэшхэм,
Уэ сыноджэрт: " кхъыIэ
къыдэплъей".
БжезмыIахэр къыттещащэрт уэшхыу,
Бжьыхьэ жэщым зыри пэдмыдзыжт.
Уэшхым-лъапцIэу, ину сыдыхьэшхыу...
БжезмыIахэр уэшхкIэ ирикъужт.
Бжьыхьэ уэшхым щегъэтыж нэхущым,
БжезмыIахэм си деж къагъэзэж.
СынолъэIурт: "жей, укъэмыушу",
ТIэкIу ди уэшхым дыкъыщыгъэфэж.
31.01.2018.
***
Къалэкум псей щагъэщIэращIэ,
Зыгуэрым жеIэ: "УмыпIащIэ,
Ныщхьэбэ уафэр щыгъэ защIэщ"...
Вагъуэхэм я цIэр зызогъащIэ.
Гупсысэм псалъэ къытызошыр,
КъызэдэIуэхукIэ, къалэр йошыр.
Сэ псей щызблэнукъым си пэшым,
Зы вагъуэ си гум нэху щегъэщыр.
Щlымахуэ пщIантIэм уэс къыщофэ,
Мы дуней псор си Iэгум йохуэ.
ГукъэкIыж куэбжэр зэIубохри,
Уэ щыму уэсым укъыхохьэ.
СиIэжыр напIэм щIэзгъэпщкIуахэрщ,
УщыIукIыжым жызмыIахэрщ,
Зэгуэрым вагъуэхэм зэхахыу,
Си щэхуу, уэ зэхомыхахэрщ.
Си Iэгум уэсыр йоткIухьыжыр...
Уэ щыму пщIантIэм удокIыжыр.
Щхьэ си гугъат гухэлъ ядыжу,
ЦIэ фIэпщмэ, вагъуэр зикI имыжу?!
12.12.2015.
***
Уэ пхуауса гухэлъ уэрэдым
Щызэхэпхынукъым си макъ.
Тхылъ гуэрым къыдэхуа сурэтыр
Щыбогъэсыжыр ди зэхуаку.
Гухэлъыр мэхъури мафIэ сахуэ,
Гъуэгу бгынэжам ар тыбопхъэж.
Абдеж щыIэжкъым къуанши, захуи,
Ауэ тхылъ напэм зэ уопхъуэж...
Сурэтыр щыбгъэса пэш нэщIым
Iугъуэмэ IэфI къыпщохъу къыщIих.
ГукъэкIыж гуэрым зыбогъэщIри,
Зэманыр пэшым щыIурех.
7.I2.20I5.
***
Сыт хуэдэми содэр уафэр,
Мы уэшхри, хуейми кърешх.
Жьы къепщэмэ, тхьэмпэр къафэу,
БжьыхьэкIэр къысщодыхьэшх.
Сылъэсми, хощIыр гъуэгум.
Илъэсхэм:
-Ухэт, ухэт?
Уэшх ткIуэпсхэр къишхэу си Iэгум,
ЯкIэлъызодзыр:
- Гугъуэт!
14.11.15.
